Որպեսզի կարողանամ կենտրոնանալ բուն նյութի վրա, վերցնում եմ 0,4 մմ հաստություն ունեցող սեւ գրիչս ու Գերմանիայում նվեր ստացած նոթատետրս, որի վրա «Land Brandenburg» մակագրությունը կա, սկսում եմ նկարել։ Գրո՜ղը տանի, հիմա էլ մտածում եմ գերմանացիների մասին․ Անգելա Մերկելը ցիպ տկլոր աչքիս առաջ է՝ այս սրճարանում, որի մասին մինչեւ մեռնելն էլ չի իմանա, բայց ինքը հիմա էստեղ է, տկլոր։ Խնդում եմ։ Մատուցողը մոտենում է, լրիվ ծիծաղելի տեսարան․ ինքը չգիտի, որ ցիպ տկլոր Անգելա Մերկելի կողքին է կանգնած, Մերկելն էլ հաստատ չի պատկերացնում, որ ինքը մի 35 տարեկան հայ տղամարդու կողքին է, ում անունը Վասպուր է (կրծքանշանի վրա է գրված)։